Kurzhinweise zur Einleitung und Durchführung einer Betriebsratswahl 
(im vereinfachten Wahlverfahren)
in kroatischer Sprache

Kratke napomene

u vezi s pokretanjem i provođenjem izbora radničkog savjeta poduzeća

(u pojednostavljenom izbornom postupku)

Opće napomene

Zakon o organizaciji i djelovanju poduzeća predviđa formiranje radničkih savjeta u poduzećima, u kojima je zaposleno najmanje pet radnika/-ca s pravom glasa. Troje od njih moraju imati pravo da budu birani.

Redovni izbori za radnički savjet poduzeća održavaju se svake četiri godine u vremenu od 1. ožujka do 31. svibnja. Preduvjet za njihovo provođenje je formiranje biračkog odbora. Zadatak biračkog odbora je da pokreće i provodi izbore te da utvrđuje izborne rezultate.

Nekoliko temeljnih izbornih propisa sadržani su i u samom Zakonu o organizaciji i djelovanju poduzeća (njemačka skraćenica = BetrVG). Osim toga daljnje pojedinosti sadržane su u Izbornom pravilniku koji se odnosi na gore spomenuti zakon. 

U daljnjem tekstu bit će pojašnjene izborne odredbe za pojednostavljeni izborni postupak. Sažeti prikaz treba da omogući stjecanje samo najosnovnijih informacija.

Daljnji informativni materijal bit će podijeljen u okviru pripreme za izbore u poduzeću. Za davanje daljnjih informacija stoje na raspolaganju prije svega članovi biračkog odbora.

Biračko pravo

Pravo da biraju imaju svi zaposleni neovisno o nacionalnosti koji su radnici poduzeća i koji su na dan izbora navršili 18 godina života. Radnici koji su u poduzeću počeli da rade neposredno pred izbore imaju biračko pravo, a isto tako i radnici poduzeća sa skraćenim radnom vremenom. Također i posuđeni radnici imaju pravo da biraju, ako u poduzeću rade već duže od tri mjeseca, odnosno ako u poduzeću trebaju da rade duže od tri mjeseca. Oni u tom slučaju stječu biračko pravo već prvog dana rada u poduzeću. Biračko pravo nemaju prije svega radnici koji se bave rukovodećim poslovima. 

Izbornost

Svi radnici/-ce koji imaju biračko pravo i koji su najmanje šest mjeseci zaposleni u poduzeću mogu biti birani neovisno o njihovoj nacionalnosti. Radni staž u nekom drugom pogonu istog poduzeća ili koncerna računa se u pogledu biračkog prava kao radni staž proveden u samom poduzeću. Izuzetak u pogledu prava da budu birani čine posuđeni radnici shodno članu 14, stav 2, točka 1 Zakona o posuđivanju radne snage, koji u poduzeću kojem su posuđeni ne mogu biti birani, iako imaju pravo da biraju radnički savjet. Posuđeni radnici imaju u svom matičnom poduzeću pravo kako birati, tako i da budu birani.

Birački spisak

Birački odbor treba da sačini birački spisak u kojem odvojeno prema spolnoj pripadnosti moraju biti unijeti svi radnici/-ce. Birački spisak i tekst Izbornog pravilnika moraju biti postavljeni na podesnom mjestu u poduzeću ili objavljeni pomoću druge informativne tehnike u poduzeću, ako svi birači imaju mogućnost njenog korištenja. To se vrši često u sali radničkog savjeta, koja je često i adresa biračkog odbora, ili putem interneta. Postavljanje spomenutih materijala moguće je i na drugim mjestima, npr. kod portira, odnosno u drugim sektorima ili radnim jedinicama poduzeća.

Prigovori na birački spisak mogu se uložiti biračkom odboru u roku od tri dana nakon Odluke o raspisivanju izbora. To važi prije svega onda, ako se neki radnik/-ca ne nalazi na biračkom spisku, a po vlastitom mišljenju ima pravo glasa.

Minimalan broj delegata za manjinski spol

Manjinski spol mora u radničkom savjetu poduzeća biti zastupljen barem u odnosu u kojem je zastupljen u strukturi zaposlenih u poduzeću. Moguće je međutim za manjinski spol izabrati veći broj delegata u radničkom savjetu od onog koji mu pripada u skladu s učešćem u strukturi zaposlenih. Manjinski spol može biti kako muški tako i ženski spol, već prema djelatnosti poduzeća. Ukoliko manjinski spol ne može da imenuje dovoljno kandidata, odnosno ako kandidati ne prihvaćaju imenovanje, onda ta mjesta pripadaju većinskom spolu. Stav je sindikata međutim da bi manjinski spol trebao predložiti barem onoliko kandidata, koliko mu mjesta u radničkom savjetu pripada.

Raspisivanje izbora 

Birački odbor mora najkasnije šest tjedana prije održavanja izbora objaviti Odluku o raspisivanje izbora ili to učiniti pomoću elektronskih sredstava informiranja. Odluku o raspisivanju izbora potrebno je izvjesiti na podesnim mjestima u poduzeću, prije svega na oglasnoj tabli, odnosno o tome upoznati radnike putem interneta. Odluka o raspisivanju izbora mora sadržavati prvenstveno slijedeće važne podatke za provođenje izbora:

· datum objave

· navođenje mjesta u poduzeću na kojem su izvješteni lista kandidata i Izborni pravilnik i na kojem se može izvršiti uvid u iste, a u slučaju objavljivanja putem elektronskih sredstava informiranja gdje i na koji način se može izvršiti uvid u navedene liste,

· napomenu da mogu birati i biti birani samo radnici/-ce koji se nalaze na biračkom spisku te kojeg datuma završava trodnevni rok za ulaganje prigovora na birački spisak,

· spolna struktura zaposlenih i napomena da manjinski spol u radničkom savjetu mora biti zastupljen barem u onoj mjeri u kojoj je zastupljen i u strukturi zaposlenih u poduzeću, ako se radnički savjet sastoji od najmanje tri člana,

· potreban broj članova radničkog savjeta kao i broj članova radničkog savjeta koji otpada na manjinski spol,

· najmanji broj radnika/-ca koji je potreban za potpisivanje prijedloga jednog kandidata,

· napomenu, da se prijedlozi kandidata mogu podnijeti najkasnije do tjedna dana prije održavanja zbora birača radi izbora radničkog savjeta, pri čemu je obavezno navesti posljednji dan roka za podnošenje prijedloga, 

· mjesto, dan i vrijeme održavanja zbora birača za biranje radničkog savjeta kao i naknadnog glasanja putem pisma.

· mjesto gdje se biračkom odboru mogu uložiti prigovori, dati prijedlozi ili izjave druge vrste,

· mjesto, datum i vrijeme javnog prebrojavanja glasova.

S objavljivanjem Odluke o raspisivanju izbora pokrenut je izborni postupak za biranje radničkog savjeta. To znači prije svega da birači kod biračkog odbora mogu do jednog tjedna prije održavanja zbora birača podnositi prijedloge kandidata i u roku od tri dana uložiti prigovor na birački spisak.

Prijedlozi kandidata

Radnici/-ce poduzeća mogu davati prijedloge za liste kandidata. Prijedlozi su važeći samo onda, ako ih podržava 5 % radnika s biračkim pravom, odnosno ako su podržani od najmanje tri radnika s biračkim pravom. U poduzećima s do 20 zaposlenih radnika s biračkim pravom dovoljnom se smatra i podrška potpisana od dva radnika s biračkim pravom. Prijedlozi su uvijek važeći, ako ih podržavaju 50 zaposlenih radnika poduzeća s biračkim pravom. Jedan/
-na radnik/-ca može podržavati samo jedan prijedlog kandidata.

Svaki kandidat mora dati pismenu izjavu da je suglasan sa svojom  kandidaturom. 

Prijedloge kandidata potrebno je predati biračkom odboru najkasnije jedan tjedan prije održavanja zbora birača radi izbora radničkog savjeta. Birački odbor je dužan da provjeri ispravnost prijedloga te da prijedloge kandidata, koji su priznati kao važeći neposredno nakon isticanja roka za predlaganje kandidata oglasi u poduzeću. 

Izbor se vrši kao biranje kandidata. Birači mogu birati samo one kandidate koji se nalaze na glasačkim listićima. Birači ne smiju birati više kandidata, no što radnički savjet ima članova, to znači da svaki birač križićem smije da označi samo onoliki broj kandidata, koliko članova ima radnički savjet.

Izborni postupak
a) Pismeno glasanje (glasanje putem pisma)

Svaki birač dužan je u pravilu direktno glasati ličnom prisutnošću na glasačkom mjestu. U određenim slučajevima postoji pak mogućnost pismenog glasanja (glasanja putem pisma). Ovaj način glasanja predviđen je izbornim pravilnikom u slučajevima:

· ako je birački odbor zaključio da se za neka odjele poduzeća i najmanje pogone vrši pismeno glasanje ili

· ako radnici/-ce zbog specifičnosti svojih radnih zadataka na dan glasanja ne mogu biti prisutni u poduzeću, npr. terenski radnici ili monteri. 

Važno: Ako su radnici zaposleni u poduzeću u vrijeme kad se vrši glasanje iz ličnih razloga odsutni iz poduzeća i zbog toga spriječeni da iziđu na glasanje (npr. zbog bolesti ili godišnjeg odmora), onda oni kod biračkog odbora mogu tri dana prije održavanja zbora birača podnijeti zahtjev za naknadno pismeno glasanje (glasanje putem pisma). U tom slučaju mogu dotični radnici pismeno glasanje izvršiti i naknadno u skladu s navedenim mjestom i vremenom u Odluci o raspisivanju izbora.

Za pismeno glasanje potrebna je određena dokumentacija, prije svega Odluka o raspisivanju izbora, liste kandidata, glasački listić te odgovarajuće koverte. Treba imati na umu da radnici, koji na dan izbora nisu iz ličnih razloga prisutni u poduzeću, navedeni pismeni materijal dobivaju samo onda, ako lično podnesu zahtjev za glasanje putem pisma. Radnici koji zbog specifičnosti svojih radnih zadataka na dan glasanja ne mogu biti prisutni u poduzeću, dobit će izborni materijal od biračkog odbora i bez da to sami zahtijevaju.

b) Lično glasanje na glasačkom mjestu

Lično glasanje vrši se na zboru birača, koji se saziva samo u svrhu biranja radničkog savjeta. Svakom biraču mora biti omogućeno da glasanje može obaviti neometano i bez mogućnosti uvida sa strane. Glasanje se na zboru birača vrši kako sledi: birački odbor predaje biraču glasački listić i glasačku kovertu. Birač označi križićem kandidate odnosno kandidatkinje na listi koje želi birati. Potom se glasački listić stavi u glasačku kovertu i ubaci u glasačku kutiju, nakon što je birački odbor obavljeno glasanje na glasačkom spisku registrirao.

Glasanje se smije vršiti samo u vremenu dok traje zbor birača.

Utvrđivanje izbornih rezultata

Nakon završetka glasanja birački odbor mora da izvrši javno prebrojavanje glasova, pri čemu se radnicima mora omogućiti da pri prebrojavanju glasova budu prisutni. Prebrojavanje glasova ne mora uslijediti neposredno po završetku glasanja, već se može provesti i slijedećeg radnog dana.

Birački odbor provjerava da li su predani glasački listići ispravni. Na osnovu važećih glasačkih listića određuje birački odbor ishod glasanja. Izabrane kandidate potrebno je neodgodivo obavijestiti o njihovom izboru. Oni imaju rok od tri radna dana da izjave, da li izbor prihvaćaju.

Čim se utvrde imena definitivno izabranih članova radničkog savjeta birački odbor je dužan da to objavi izvještavanjem na oglasnoj ploči. Time su izbori za radnički savjet završeni. Izabrani radnički savjet treba da se neodgodivo sastane na konstituirajućoj sjednici i na istoj izabere predsjednika/-cu, odnosno zamjenika/-cu.

Zaštita biračkog prava

Izbor radničkog savjeta je pod posebnom zakonskom zaštitom. Članovi biračkog odbora i kandidati za radnički savjet (također i ako ne budu izabrani) su pod posebnom, iako vremenski oročenom zaštitom od redovnih otkaza. Poslodavcu je uz prijetnju kaznom zabranjeno da ometa izbore za radnički savjet ili da na njih vrši utjecaj. Nijedan/-na radnik/-ca ne smije biti ometan/-na u vršenju svog aktivnog i pasivnog biračkog prava. 

